L’Ajuntament de Burjassot presenta a la ciutadania les millores en el servei de neteja viària i recollida de residus
2025-07-24

Una de les accions més importants que durà a terme l’Ajuntament de Burjassot, els pròxims mesos, és la millora en el servei de neteja viària i recollida de residus en el municipi. Per aquest motiu, i perquè la ciutadania estiga informada d’aquestes millores i siga coneixedora de com beneficiaran al municipi, dimecres que ve 23 de febrer a les 19.30 hores, s’ha programat una jornada informativa per a donar tots els detalls de les noves necessitats contingudes en la licitació.

En la reunió, que tindrà lloc en la Sala de Plens del Consistori i en la qual participaran l’alcalde de Burjassot, Rafa García i el regidor de Serveis Municipals, Manuel Pérez Menero, s’explicaran les noves necessitats que el Consistori ha especificat en el nou contracte del servei “i que són de vital importància per a la nostra ciutat, el nostre futur i la visió del nostre municipi com una entitat més sostenible”, ha assenyalat García.

La jornada és oberta a tota la ciutadania fins a completar aforament. L’ús de la mascareta serà obligatori.